Íbúar Sveitarfélagsins Árborgar eru í fyrsta skipti orðnir fleiri en 10.000 talsins en múrinn var rofinn í dag og íbúarnir núna orðnir 10.001 . „ Þetta eru búnir að vera mjög spennandi síðustu dagar , eins og að fylgjast með konu á steypinum , “ sagði Tómas Ellert Tómasson , formaður eigna - og veitunefndar Árborgar , í samtali við sunnlenska.is . „ En svona að öllu gamni slepptu þá er þetta virkilega ánægjulegur áfangi . Það má þakka íbúum sveitarfélagsins fyrir það frábæra íþrótta - , menningar - og félagsstarf að þessum áfanga sé náð . Það streymir til okkar fólk , allsstaðar af landinu í okkar góða samfélag til að taka þátt í þessu starfi . Það er virkilega bjart yfir sveitarfélaginu um þessar mundir , “ segir Tómas Ellert . „ Þetta er fjölbreyttur hópur sem flytur hingað , í bland eldra fólk og yngra en það virðist á köflum vera árstíðabundið hvaða aldurshópar hafa vinninginn á hverjum tíma ársins , “ bætir Tómas Ellert við . Sundurliðuð íbúatala Árborgar í dag er þannig að á Selfossi búa 8.532 , á Stokkseyri 559 , á Eyrarbakka 555 og í dreifbýlinu sem tilheyrði Sandvíkurhreppi 320 . Óstaðsettir í hús eru 35 talsins . Árborg er áttunda fjölmennasta sveitarfélagið á Íslandi .